નિહારીકા અને સુહાની બાળપણની સખીઓ. એક જ સ્કૂલમાં ભણેલા. બારમા સાયન્સમાં માત્ર ત્રણ માર્કથી સુહાની મેડિકલના એડમિશનમાં પાછળ રહી ગયેલી. નિહારીકા આજે શહેરની નામાંકિત ડેન્ટિસ્ટ ડૉ. નિહારીકા શાહ થઇ ગયેલી. સુહાનીએ એમ.એસ.સી. કરવું પડ્યું અને પછીથી કૉલેજમાં કેમેસ્ટ્રીની પ્રોફેસર બની. બંનેના સાથે જ લગ્ન થયા, પંદર દિવસના અંતરે... અને એમાં પણ સુહાનીના મતે કુદરતે એની સાથે હળહળતો અન્યાય કર્યો હતો. જે સત્યેન સુહાનીને મનોમન ખૂબ ગમતો હતો એણે નિહારીકાને પહેલા પ્રપોઝ કરી દીધું હતું અને પછી ચોથા ફ્રેન્ડ મોહિત સાથે સુહાનીએ થોડા કાચા મને લગ્ન કરવા પડ્યા. સુહાનીની અહીં પણ એક મોટી હાર થઇ.